b'\n_START_ARTICLE_\nGrenadirske enote\n_START_SECTION_\nNovi vek\n_START_PARAGRAPH_\nSame enote so se pojavile v 17. stoletju, ko so zaradi \xc5\xa1tevilnih fortifikacij za\xc4\x8deli uporabljati razli\xc4\x8dna eksplozivna sredstva za njihovo uni\xc4\x8denje. Grenadirske enote so bile tako juri\xc5\xa1ne enote, ki so bile opremljene z ro\xc4\x8dnimi granatami, po katerih so dobile ime. Dele\xc5\xbene so bile tudi usposabljanja o uporabi eksplozivnih sredstev in metodah bojevanja. V velikih vojskah so grenadirske enote predstavljale gardo oz. telesno stra\xc5\xbeo pomembnej\xc5\xa1ih voja\xc5\xa1kih osebnosti oz. dr\xc5\xbeavnikov._NEWLINE_Z razvojem tehnologije so postale ro\xc4\x8dne bombe standardno oro\xc5\xbeje, zaradi \xc4\x8desar se je posebni namen izgubil, toda vseeno so grenadirske enote obdr\xc5\xbeale sloves elitnih enot.\n_START_SECTION_\nDruga svetovna vojna\n_START_PARAGRAPH_\n15. oktobra 1942 je Wehrmacht izvedel splo\xc5\xa1no reorganizacijo, pri \xc4\x8demer so iz obstoje\xc4\x8dih pehotnih enot odvzeli dele in iz njih organizirali nove enote, posodobili opremo in oboro\xc5\xbeitev. Vse pehotne enote so bile isto\xc4\x8dasno preimenovane v grenadirske enote. Ta novi naziv je bil predvsem simbolne narave, saj niso bile grenadirske enote opremljene in oboro\xc5\xbeene druga\xc4\x8de od drugih pehotnih enot.\n_START_SECTION_\nDanes\n_START_PARAGRAPH_\nDanes obstaja ve\xc4\x8dje \xc5\xa1tevilo pehotnih enot, ki so obdr\xc5\xbeale naziv grenadirske predvsem zaradi tradicije in kontinuitete delovanja enote. V \xc5\xa0vici je oznaka grenadirske enote rezervirana za specialne sile.'